  Анжелика Тихонова корреспондент 21-тӥ гудырикошконэ Татарстанысь Набережные Челны карысь «Азатлык» карлудын улосвылын улӥсь финн-угор выжыысь удмурт, пор, мордва калыкъёслэн «Мы ветви древа одного» VII фестивальзы ортчоз. Со сярысь ужрадлэн «ВКонтакте» мерлыко вотэсысь бамаз ивортӥзы. Фестивале Татарстанысь но Россиысь мукет улосвылъёсысь творчествоя коллективъёс но кырӟасьёс, озьы ик егитъёслэн этно-фьюжн коллективъёссы пыриськозы. Соос пӧлын Удмуртиысь «SUOMI» группа, Марий Элысь «У ЕН» группа, Мордовиысь кырӟась Андрей Бочканов но мукетъёсыз  Концерт сяна, учкисьёс понна пӧртэм мастер-классъёс, нылпиослы шудон площадкаос, кибашлыослэн ужъёсынызы вузкарон-адӟытонъёс луозы. Со сяна, фестивальлэн «Инстаграм» мерлыко вотэсысь бамаз онлайн шудонъёс но викторинаос ортчозы. Озьы ик Татарстанын ялэм Анай кылъёслэн но калыкъёслэн огазеяськонзылэн арзы улсын нимысьтыз ужрад луоз - сиён-юонлы сӥзем фестиваль. Отын Набережные Челны карын улӥсь калыкъёслэсь йӧскалык пӧрамъёссэс веръяны луоз. Ужрадэз сӥё-дано усьтон бере «Сохранение и популяризация этнокультурного наследия финно-угорских народов в Республике Татарстан» темая котырес ӝӧк ортчоз. Со офлайн но онлайн амалэн мыноз Со сяна, 21-тӥ гудырикошконэ Набережные Челны карысь историяя но шаертодонъя музейын «Культурное наследие финно-угорских народов» адӟытон ӵектос усьтӥськоз. Отын Марий Элысь, Удмуртиысь но Мордовиысь этнографи бичетъёсты возьматозы. Соос пӧлын пу вӧлыса, куыса, пужыятыса лэсьтэм арбериос, сяме пырем костюмъёс, куронлэсь но кызьпу туйлэсь, горд сюйлэсь арбериос, калык шудонъёс, пулэсь скульптураос но мукетъёсыз луозы. Оглом 300 пала экспонатъёс. Адӟытон 5-тӥ шуркынмонозь ужалоз. Фестивальлэн кутсконэз 13 часын. Тодэ вайытом, Удмуртиын «Поёт село родное» огъяросси фестиваль ортчоз.   Тегъёс: Лулчеберет Удмуртия фестиваль удмуртъёс финн-угоркалыкъёс Татарстан  